Mestská časť Bratislava - Nové Mesto
––––––––––––––––––––––––––––––––––

Materiál na rokovanie
Miestneho zastupiteľstva
dňa 13.10.2015

Návrh na schválenie prenájmu, podľa ustanovenia § 9a ods. 9 písm. c) zákona č. 138/1992 Zb. o majetku obcí v znení neskorších predpisov z dôvodu hodného osobitného zreteľa, pozemku registra „C“ KN parc.              č. 11410, katastrálne územie Nové Mesto pre manželov JUDr. Mariana Dobroviča a MUDr. Martu Dobrovičovú, obaja trvale bytom Sliezska 3 v Bratislave 

Predkladá: 						Materiál obsahuje:                                                                      
Ing. Mgr. Ľubomír Baník                          		1. Návrh uznesenia 
prednosta MÚ BA NM 				2. Dôvodovú správu
3.	odstúpenie žiadosti o kúpu pozemku,
spolu s jej prílohami 
4.	výpis z LV č. 31
5.	výpis LV č. 1314
6. katastrálna	mapa
							7. Znalecký posudok č. 173/2014

Spracovateľ:                         			Stanovisko právnej skupiny:
Mgr. Jana Biharyová    		          		
referent oddelenia PPČESČaSP			

Mgr. Marianna Moravcová Tomčíková
vedúca oddelenia PPČESČaSP

Na rokovanie prizvať:
spracovateľa                        

október 2015
Návrh uznesenia:

Miestne zastupiteľstvo    

s c h v a ľ u j e

prenájom pozemku registra „C“ KN parc. č. 11410 – zastavané plochy a nádvoria o výmere            275 m2, ktorý je Okresným úradom Bratislava, katastrálnym odborom vedený na liste vlastníctva č. 31 pre katastrálne územie Nové Mesto pre manželov JUDr. Mariana Dobroviča a MUDr. Martu Dobrovičovú obaja bytom Sliezka 3 v Bratislave
 
; v súlade s ustanovením § 9a ods. 9 písm. c) zákona č. 138/1991 Zb. o majetku obcí v znení neskorších predpisov ako prípad hodný osobitného zreteľa

; za ročné nájomné vo výške 
2 654,58 €

; pričom osobitný zreteľ je daný skutočnosťou, že MUDr. Marta Dobrovičová je výlučnou vlastníčkou stavby rodinného domu so súpisným číslom 44 nachádzajúcej sa na pozemku „C“ KN parc. č. 11410, vedenom Okresným úradom Bratislava, katastrálnym odborom na LV č. 1314
•	rodinný dom nadobudla do svojho výlučného vlastníctva z titulu dedenia po svojich rodičoch;
•	nebohá matka MUDr. Marty Dobrovičovej bola nevlastnou sestrou posledne známej vlastníčky pozemku registra „C“ KN parc. č. 11410 – zastavané plochy a nádvoria o výmere 275 m2, pani Ľudmily Matysovej, rod. Ferákovej;
•	Výmerom zo dňa 26.08.1950, zn. 550-29/3-1950-VIII/3-c-HO bola na domový majetok pani Ľudmily Matysovej, rod. Ferákovej uvalená národná správa (vyvlastnenie)
•	MUDr. Marta Dobrovičová je po svojej nebohej matke neterou pani Ľudmily Matysovej rod. Ferákovej a pozemok užíva spolu so svojim manželom 

; na dobu neurčitú

; za týchto podmienok:
1.	Nájomná zmluva bude nájomcami podpísaná v lehote 60 dní od schválenia uznesenia v miestnom zastupiteľstve. V prípade, ak nájomná zmluva nebude nájomcami v uvedenej lehote podpísaná, uznesenie stráca platnosť.
2.	Nájomné za rok 2015 bude zo strany nájomcov uhradené do 31.12.2015.
3.	Nájomné, titulu bezdôvodného obohatenia, za rok 2014 vo výške 2 575,38 € a za rok 2013 vo výške 2 528,90 € bude nájomcami uhradené do 31.12.2015.

-	s pripomienkami

-	bez pripomienok

DȎVODOVÁ SPRÁVA

Listom zo dňa 04.03.2014 nám bola cestou Magistrátu hl. mesta SR Bratislavy, oddelenia správy nehnuteľností odstúpená k priamemu vybaveniu žiadosť MUDr. Marty Dobrovičovej vo veci kúpy pozemku registra „C“ KN parc. č. 11410 – zastavané plochy a nádvoria, o výmere 275 m² vedený pre k. ú. Nové Mesto na LV č. 31 (ďalej v texte „záujmový pozemok“). Záujmový pozemok je v správe Mestskej časti Bratislava – Nové Mesto (ďalej v texte „MČ“) podľa Protokolu č. 21/1992 zo dňa 28.02.1992. 

Dôvodom prevodu vlastníckeho práva mala byť skutočnosť, že žiadateľka - MUDr. Marta Dobrovičová (ďalej v texte „žiadateľka“) je výlučnou vlastníčkou stavby rodinného domu so súpisným číslom 44, zapísaného na LV č. 1314 pre v k. ú. Nové Mesto, ktorý je postavený na záujmovom pozemku; pričom titulom nadobudnutia je dedičstvo po nebohých rodičoch, ktorých vlastníctvo vzniklo z titulu Kúpnopredajnej zmluvy zo dňa 12.08.1987, registrovanej na Štátnom notárstve Bratislava 3 v Bratislave dňa 02.09.1987 pod č. R IV 187/87                 JUDr. Jánom Kováčom, štátnym notárom.  

Žiadateľka požadovala kúpu pozemku za symbolickú cenu vo výške 1,00 €; keďže, ako v odstúpenej žiadosti uviedol jej právny zástupca, je priamou právnou nástupkyňou posledne známej PKV vlastníčky pani Ľudmily Matysovej, rod. Ferákovej, ktorej bolo vlastnícke právo  Výmerom zo dňa 26.08.1950, zn. 550-29/3-1950-VIII/3-c-HO odňaté a bola naň uvalená národná správa, potom ako v 50-tich rokoch minulého storočia nelegálne opustila územie vtedajšej Československej republiky.

Zo strany MČ bolo vykonané rozsiahle šetrenie vo veci preukázania prechodu vlastníctva na základe tvrdení žiadateľky, t. j. že je právnou nástupkyňou poslednej PKV vlastníčky záujmového pozemku. Na základe vykonaného šetrenia sú zrejmé tieto rozhodné skutočnosti:
•	poslednou PKV vlastníčkou je pani Ľudmila Matysová, rod. Feráková,                           nar. 14.10.1901 (PKV č. 8803, k. ú. Bratislava) 
•	Výmerom zn. 550-29/3-1950-VIII/3c-HO zo dňa 26.08.1950 bola na majetok uvalená národná správa
•	Výmerom zn. VIII/3-191.1-1955-VII-580/Hs zo dňa 08.01.1953 bol z funkcie národného správcu odvolaný Jozef Hetináč a ustanovený nový národný správca Bytový komunálny podnik ÚNV v Bratislave s účinnosťou od 01.01.1953
•	podľa právoplatného Uznesenia Ľudového súdu v Bratislave zo dňa 17.08.1956              č. T X 557/50 nadobúda vlastnícke právo k majetku Ľudmily Matysovej, rod. Ferákovej Československý štát – Obvodný národný výbor Nové Mesto z titulu pripadnutia tohto majetku štátu podľa vtedy platného ustanovenia § 287 Trestného poriadku 
•	Kúpnopredajnou zmluvou zo dňa 12.08.1987, Štátnym notárstvom Bratislava 3 v Bratislave dňa 02.09.1987 pod č. R IV 187/87 JUDr. Jánom Kováčom, štátnym notárom nadobúdajú vlastnícke právo k stavbe manželia Jozef Hetinácz a Beatrix Hetináczová, rod. Tichá, obaja bytom Sliezska 3 v Bratislave
•	žiadateľka je dcérou Jozefa Hetinácza, nar. 13.01.1912 a jeho manželky Beatrix Hetináczovej, rod. Tichej nar. 12.04.1917
•	matka žiadateľky je dcérou Marie Ferákovej, rod. Tichej nar. 11.10.1872, otec nie je uvedený
•	pani Ľudmila Matysová, rod. Feráková sa narodila dňa 14.10.1901 do manželstva Jozefa Feráka a Marie Ferákovej, rod. Tichej; zomrela dňa 22.07.2003 v USA   
•	matka žiadateľky a pani Ľudmila Matysová, rod. Feráková sú nevlastné sestry
•	pani Ľudmila Matysová, rod. Feráková má dcéru – Ľudmilu Koukol, rod. Matysovú, toho času žijúcu v USA. 

Teda právny základ žiadosti žiadateľky že podľa platného právneho poriadku SR, by bola možnou dedičkou po posledne známej PKV vlastníčke záujmového pozemku, a to podľa ustanovenia § 475 ods. 2 Občianskeho zákonníka ako dedič z tretej skupiny zákonných dedičov; „Ak niektorý zo súrodencov poručiteľa nededí, nadobúdajú jeho dedičský podiel rovnakým dielom jeho deti.“, t. j. ako neter Ľudmily Matysovej rod. Tichej, ktorá bola nevlastnou sestrou matky žiadateľky. Tento predpoklad sa však nepotvrdil, keďže na základe vyjadrenia samotnej žiadateľky pani Ľudmila Matysová, rod. Ferákovej má dcéru (Ludmila Koukol). 

Vo vzťahu k ďalšiemu užívaniu záujmového pozemku, teda do úvahy prichádza jeho prenájom. Za uvedeným účelom bol vypracovaný Znalecký posudok č. 173/2014 zo dňa 24.06.2015, ktorý určil všeobecnú výšku nájmu pre:
-	rok 2015 v sume 2 654,58 €
-	rok 2014 v sume 2 575,38 €
-	rok 2013 v sume 2 528,90 €.

Keďže žiadateľka je v manželstve; Podľa ustanovenia § 143 Občianskeho zákonníka v bezpodielovom spoluvlastníctve manželov je všetko, čo môže byť predmetom vlastníctva a čo nadobudol niektorý z manželov za trvania manželstva, s výnimkou vecí získaných dedičstvom alebo darom, ako aj vecí, ktoré podľa svojej povahy slúžia osobnej potrebe alebo výkonu povolania len jedného z manželov, a vecí vydaných v rámci predpisov o reštitúcii majetku jednému z manželov, ktorý mal vydanú vec vo vlastníctve pre uzavretím manželstva alebo ktorému bola vec vydaná ako právnemu nástupcovi pôvodného vlastníka.“; záujmový pozemok môže byť prenajatý len manželom.